b"\n_START_ARTICLE_\nMostra Internacional Folkl\xc3\xb2rica de S\xc3\xb3ller\n_START_PARAGRAPH_\nMostra Internacional Folkl\xc3\xb2rica de S\xc3\xb3ller \xc3\xa9s una manifestaci\xc3\xb3 folkl\xc3\xb2rica internacional anual celebrada a S\xc3\xb3ller des de 1980, sense afany de lucre, que arreplega grups d'arreu del m\xc3\xb3n. Aquesta mostra no tan sols t\xc3\xa9 la intenci\xc3\xb3 d'oferir un espectacle, sin\xc3\xb3 que tamb\xc3\xa9 vol ser una manifestaci\xc3\xb3 de germanor entre els diferents pobles que hi participen. Aix\xc3\xad, els grups, encara que facin espectacles de cara al p\xc3\xbablic, tamb\xc3\xa9 tenen intercanvis culturals entre si, per tal d'ampliar els coneixements mutus. _NEWLINE_D'aquesta manera, a m\xc3\xa9s de les actuacions, s'organitzen seminaris sobre diversos aspectes de les cultures que hi prenen part. Es tracta de descobrir i con\xc3\xa8ixer altres maneres d'expressar-se col\xc2\xb7lectivament, altres tradicions populars i sobretot altres maneres de viure i conviure._NEWLINE_L'agrupaci\xc3\xb3 folkl\xc3\xb2rica Aires Sollerics, fundada el 1969 amb la intenci\xc3\xb3 de recuperar i donar a con\xc3\xa8ixer les can\xc3\xa7ons i els balls tradicionals de la Vall, va ser la que impuls\xc3\xa0 la creaci\xc3\xb3 de la mostra el 1980. Des de llavors, durant 8 dies dels mesos d'estiu, se celebra, cada vegada amb m\xc3\xa9s \xc3\xa8xit i m\xc3\xa9s repercussi\xc3\xb3 social._NEWLINE_A m\xc3\xa9s d'actuacions p\xc3\xbabliques a la pla\xc3\xa7a Constituci\xc3\xb3 de S\xc3\xb3ller, tamb\xc3\xa9 fan actuacions a altres indrets de l'illa. Aix\xc3\xad han fet actuacions al Teatre Principal de Palma, al Parc de la Mar i a altres municipis. Hi han participat agrupacions provinents de nombroses regions d'Espanya i de diferents pa\xc3\xafsos d'Europa, \xc3\x80sia, \xc3\x80frica i Am\xc3\xa8rica._NEWLINE_Des de 1982, \xc3\xa9s membre de la Confederaci\xc3\xb3 Internacional d'Organitzaci\xc3\xb3 de Festivals Folkl\xc3\xb2rics i de les Arts Tradicionals (CIOFF), associada a les Nacions Unides per l'Educaci\xc3\xb3, la Ci\xc3\xa8ncia i la Cultura (UNESCO). El 2004 va rebre el Premi Ramon Llull."